Hofaansoek oor ou SA vlag teengestaan | Maroela Media
Die burgerregte-organisasie AfriForum gaan die Nelson Mandela-stigting (NMS) se hofaansoek teenstaan wat poog om die ou Suid-Afrikaanse vlag tot haatspraak te laat verklaar en te verbied.
AfriForum het Woensdag in 'n verklaring gesê dít volg nadat die NMS AfriForum as respondent tot hul aansoek gevoeg het. Die organisasie het gesê in sy teenkanting van hierdie saak sal AfriForum voorleggings maak om aan te dui dat dieselfde NMS-argumente net sowel aangevoer sou kon word om die Suid-Afrikaanse Kommunistiese Party- (SAKP) en die ANC-vlag te verbied.
Maroela Media het vroeër berig die NMS het die gelykheidshof versoek om die tentoonstelling van die ou Suid-Afrikaanse vlag as haatspraak, onregverdige diskriminasie en teistering te verklaar. Die stigting het gesê die vertoon van dié vlag "onderstreep die pyn van miljoene swart Suid-Afrikaners wat onder apartheid gely het, en steeds onder die nalatenskap daarvan swaarkry".
Volgens die stigting is die ou vlag tydens die "Swart Maandag"-optogte in Oktober verlede vertoon. Dit het hulle finaal laat besluit om op te tree.
Die stigting het ook gesê dit het in openbare debatte met onder meer AfriForum duidelik geword dat sommige Suid-Afrikaners nie besef apartheid was 'n misdaad teen die mensdom nie (soos verklaar deur die Verenigde Nasies in 1973), en dat die sinnelose tentoonstelling van die ou vlag 'n viering van daardie misdaad en 'n vernedering vir die slagoffers daarvan is.
Ernst Roets, adjunk- uitvoerende hoof van AfriForum, het verduidelik dat AfriForum nie die ou vlag gebruik nie en dat dié organisasie se teenkanting van hierdie aansoek bloot op gesonde regsbeginsels en 'n pleidooi vir konsekwentheid geskoei is. "Die NMS voer aan dat die vlag aanstootlik is en om daardie rede verbied moet word. Aanstootlikheid is egter nie voldoende rede om 'n simbool te verbied nie. Om die waarheid te sê, die wese van spraakvryheid is daarin gesetel dat mense soms aan aanstootlike standpunte blootgestel word," het Roets gesê.
Met betrekking tot AfriForum se standpunt dat die NMS se argument ook tot die verbod opn die SAKP- en ANC-vlag sou kon lei, verduidelik Roets dat kommunistiese leiers soos Josef Stalin en Mao Zedong, wat deur ANC-gesinde organisasies as helde vereer word, moordveldtogte teen hul opponente gevoer het.
"Na beraming is 100 miljoen mense reg oor die wêreld in die naam van Kommunisme vermoor. Selfs in Suid-Afrika is aansienlik meer mense in die naam van Kommunisme en die ANC en SAKP se sogenaamde 'people's war' teen mededingende swart organisasies doodgemaak, vergeleke die hoeveelheid wat in die naam van apartheid doodgemaak is. Vir elke persoon wat tydens apartheid deur die regering van die dag doodgemaak is, het rofweg 30 mense in die naam van die 'people's war' gesterf," sê hy.
"Presies dieselfde argumente wat deur die NMS aangevoer word waarom die ou vlag verbied moet word, sal dus gebruik kan word om die SAKP of selfs die ANC se vlag te verbied. Dit is egter nie die aangewese manier om op aanstootlikheid te reageer nie."
…as hulle iets teen die ou landsvlag het….moet ons nie dan ook een he teen die huidige een met als wat aangaan nie??
Ai, daar moet altyd iets gevind word om oor te baklei. Why can't bygones be bygones? As die ou SA vlag verbied word, omdat dit 'n herinnering is aan apartheid, dan moet die Union Jack ook mos verbied word, want dit herinner 'n mens aan die Anglo-Boereoorlog en die tyd van konsentrasiekampe. Om elke keer hof toe te hardloop en tyd en geld te mors (waar dit vir verdienstelike sake gebruik kan word), is mos nie opbouend nie. Ek wens mense wil eerder na die toekoms kyk as om mekaar aan die foute van die verlede te herinner.
Die Oranje Blanje Blou sal in my huis bly hang.Die nuwe vlag het ek verbrand.
Die aksie van Afriforum ondersteun ek heelhartig.
Dit Oranje, Blanje en Blou vlag het niks met Apartheid te doen nie. Dit is in 1928 begin, nie saam met Apartheid in 1948 begin nie. Twintig (20) jaar is groot verskil.